floriandebaene/DutchDraCor4ML huggingface dataset:
Onder sijn voeten clachtich // eer in geender manieren
want al datter wesen sal / sal christo obedieren
Inder hellen vieren // so wel als inden hemel schoon
en al die dan Christum gehouwen hebben voor haer patroon
een goet Loon // sullen die dan verwachten
hel duijvel noch doot en sullense meer bechrachten
noch oock niet achten // dat gecroonde beest
want tsal dan al niet sijn al heeftet wadt geweest
die godlijcke geest sal hen hebben verniet
dus kinderen blijft stantachtich wadt u geschiet
goods woort aensiet hebt daer In consolatij
Sal dan geroeijert worden alle plantacij.
binnen swerrelts fondacij // dat den vader niet heeft geplant
wadt sullen wij dan houwen alhier int Lant
dat sonder schant // staende sal blijven
Isser wel ijet datmen godt mach toeschrijven
van smenschen bedrijven // met macht wel vraegen
Jootsch / heijdens zarasijns / tis te beclaegen
datmen in desen daegen // nu uuseert
Wadt wortet thans door tgelt geconquesteert
die van godt geleert // is nergens geacht
Daerom Leijt deen blinde dander
En sij vallen beij inde gracht
want smenschen macht // is ijdel voor godt
maer om te comen tot het eijnde en slodt
sullen wij sonder spodt // u doen bekinnen
den Lesten brieff.....
verdoeming. der sielen.....
Scherpt wel u sinnen
ick bidt u uuijt minnen // alle drie sijnse een
tlants bederving maeckt mistroostich den menschen gemeen
dat doort tgemeen // en benautheijt van harten
want sij vinden haer troosteloos binnen swerrelts desarten
wadt mach een meer smerten // dan sijn selffs schaeden
en dan niet te preecken // twoort der genaeden
so drijft deen quaeden // dander voort
want den heer seijt / en tis een grouwelijck Woort
verstaet t' rappoort // ten waer ons godt had gelaeten
sijn saet Als sodoma en gomora waeren wij verwaeten
hoort noch alle staeten // dit seijt den propheet
Ick sal een honger senden Ick wil dat ghijt weet
dat de menschen wijt en breet // haer sullen vercloecken
om broot van Lande tot Lande te soecken
in Allen hoecken niet om tbroot matariael
maer om twoort goodts als princepael
verstaet mijn tael // u salicheijt isser in gelegen
maer tsal tot geene plecken worden gecregen
tsal worden verswegen // en bij weijnich becant
wadt staet den mensch dan voorde hant
segt met verstant // anders dan van godt verscheijen // sijn
twelck is verdoemimg der sielen
Och hoe sal ick doch bereijen // mijn.
verclaert sonder verbeijen // fijn. is Intencij
om godt te behaegen..
Dat is oock mijn begeeren........
Met volcomen Credentij......
sonder presentij // eniger gesichten // ijet
van ijmagie om u gelooff daer op te stichten // siet
godt sal sulcke verlichten niet in sijn bedroven
want salich sijnse die niet sien en geloven
want wij christenen behoven // niet sulcken gedruijs
maer alleen te geloven in tbloedige cruijs
Jesu Christij gebenendijt
O schristuer nu ghij bij ons sijt
tot der aenhoorders proffijt / wilt ons niet beswijcken
en wilt ons helpen stellen een spel der rethorijcken
hebbende een gelijcken // nae een vast gelooff goet
Rethorijckelijck dat woordt mijn verheuchden doet
dus u binnen spoet / broeders scherpt wel u sinnen
den cracht des gelooffs sullen wij u speelwijs doen bekinnen
Een Jootsche vrouw.
Och Ick een vande bedruckte onder tfirmament
Ick ducht mijn Leven is op een endt
wadt gae Ick beginnen
O almogende heer u sij allen dingen bekent
uwen stercken geest sticht in mijn Innocent
dat ick met sinnen
mijn Lijen mach draegen nu niet ick en weet te vinden
enigen troost bij medecijns dies therte van binnen
geheel gaet verteeren
al dat ick ter werrelt heb connen winnen
heb ick vermeestert / dies mij de tranen rinnen
sonder faeijlgieren
over mijn wangen / maer ten can mijn niet salveren
twaelff Jaeren heb ick mijn gesontheijt moeten ontberen
Als een maentsuchtige vrou
Jae seer miserabel heb Ick moeten laboreren
bij de menschen om den cost te pracktizeren
Ick niet en flouw
maer ken machs niet Langer doen dies heb ick rouw
och waeren de menschen malcander getrouw
wadt noode waert
Maer Lacen neen sij / en voort te bedden leggen Ick grouw
want hulp en bijstant ick weijnich crijgen sou
dit mijn thert beswaert....
Oprechte Inspiracie
Laet staen u claegen mijn vriendinne expaert
mijn oprechte Ispiratie danckelijck aenvaert
sonder twijffelen ijet
want u claegen mijn boven maeten vervaert
dus dat u Ledt mijn uuijt Lieffden verclaert
misselijck watter geschiet
Jootsche vrou
Mijn gedaente geeft probatie dit wel bespiet
men soude uuijt mijn putten druck en verdriet
sou ick niet claegen
In xij Jaeren heb Ick gehadt mijn gesontheijt niet
met der vrouwen sieckte belaen // vaet mijn bediet
dit doet mij versagen
alle meesters geven mij over hoort mijn gewaegen
en mijn sieckte vergroot // van dage // tot daegen
dit is mijnen den noot
Ick heb niet te verteren / en mijn vrienden en maegen
die comen niet eens oock nae mijn vraegen
in mijn wederstoot..
Een meester Isser gecomen seer groot
valt hem te voet en bidt hem devoot
ghij crijcht sanacij
hij toont hem dominateur over allen sieckten snoot
Ja hij verwecktse die daer sijn doot
sonder falacij
maer ghij moet hem toebetrouwen sonder dubbatij
soude u geschieden sijn goedertieren gracij
en tsal wel gedijen
hij doet den bedruckten geen confudacij
dus onversaecht gaet tot hem om consolacij
wilt om niemant mijen
Wonder heb Ick gehoort van hem in corten tijen
hoe dat hij hem so vriendlijck gaet vlijen
bij die / die sijnder behoeven
dus wil Ick darwaerts en claegen hem mijn Lijen
Ick twijffel niet off hij sal mijn verblijen
dit darwaerts sonder toeven
can Ick slechs tleeckt sijn cleet raecken dats mijn geloven
sijns Lichaems ick coom uuijt mijn swaer bedroeven
van stonden aen
want anders blijff Ick mijn Leven Lanck verschoven
Ick en mach niet Langer arbeijden oft sloven
dus stel Ick mij te gaen
Ghelooft mijn / hij sal u van u sieckte ontlaen
dus treet derwaerts sonder beraen
hij is niet verde van hier
tversoecken can u Imnners niet schaen
ghij sult noch hooren alte soeten vermaen
uuijt sijnen monde fier
Nu dits nae Jesus tot den meester goedertier
want sijn Leeren sijn goet en hij is sedich van manier
dus hoop ick schier bij hem te comen fijn
want door hem mijn sieckte sal haest wechgenomen sijn.
Beij Binnen
Jhesus met sommige Apostelen ende seijt
O wee u werrelt van schandalisacij // quaet
in desen tijt siet
nochtans ist van noot / wel mijn relacij // vaet
datter schandalasaci geschiet
even wel waert beter verstaet mijn bediet
dat hen waer gebonden
een molensteen aenden halsch / en so geworpen inden vliet
den werckman der sonden
o' schaepgen verloren hoe gaern had Ick u gevonden
maer Ick sorch ghij sijt verpledt
oft verbeten vande felle bijtende honden
die daer soecken tvedt
tscheppsel nu tegens sijn schepper hem sedt
vrijmoedich en coen
sij menen hen te vertaelen met de wedt
maer dat sij verwoen
op mijn woorden en wercken die ick gae doen
die wedt sulckx niet en leert
want die wedt wil niet dat op ijemants quaet vermoen
soude sijn gegrondeert
hoe veel te mijn / de wedt ijemant persequert
sonder actie der misdaden
maer hier op wordt weijnich geconsidereert
hoe soudemen den menschen raden
compt tot mij alle die sijn beladen
ick vertroost u ter noot
met een salige spijse / weet Ick u te versaden
Ick segt u bloot...
Twrouken van Achteren de. Cleeren raeckende / Jesus seijt
Wie heeft mij daer geraeckt met harten devoot
doet mijn bedijet
want Ick voelde datter een cracht van mij uuijtschoot
door sulcken aenstoot
hoe wel Ick sie niemant niet
Een discipel. bij hem sijnde
Meester hier biet u niemant eenich verdriet
wie soude u beswaeren
dus neempt toch danckelijck datter Is geschiet
aenhoort mijn verclaeren
Meester Petrus Apostel seijt
Meester hier tgeschiet u door tgedrang der schaeren
dees reden wel smaeckt
de Luijden connen hen selff niet bewaeren
elck een u gaeren genaeckt
Tvrouken te voet vallende te voet seijt
O heer nu sie ick dat alle ding bekent u sonder waen // is
u goddelijcke siencij
den noot dwang mijn tot datter gedaen is
ghij hebt de Intelligentij
want daer Is niet verborgen voor u prudencij
Ick ging mijn daer toe pijnen
om u cleren te raecken o' euwige potencij
want ick ging verdwijnen
u gracij heer quam mijn terstont beschijnen
so dat Ick ben genesen
tgelooff dwang mij daer toe niet om verfijnen
Loff heer van desen
Dochter u gelooff heeft u en wilt niet vresen
gesont gemaeckt claer
gaet In vreden Laet den vader sijn gepresen
van u voorwaer.
Tvrouken
Loff prijs en eer sij u mijn hemelsche vaer
door u groote genade
aen mij door Jesum uwen soon getoont eenpaer
eer Ick hem bade
Loff prijs en danck moet hem geschien voor dees weldaden
van allen monden
dus wil Ick thuijswaert gaen eer tvalt te spaede
tot deser stonden
want Ick ben heel cloeck en van sieckten ontbonden
Tschriftuer
Vrienden nu heb ick u hier doen mercken // merckelijck.
de cracht des gelooff voor u tenegaer // claer
Ick hoop tsal ons Inden geest verstercken // sterckelijck
dat ghij ons hier hebt doen mercken // merckelijck
Daer nae begeren wij wel te wercken // werckelijck
thert ontfonckt mijn van binnen twelck was door misbaer // swaer
Vrienden nu heb Ick u hier doen mercken merckelijck
des cracht des gelooffs voor u tenegaer // claer
reguleert u Leven hier alle eenpaer // naer
so vastelijck te betrouwen sonder dubbiteeren
gelijck dese vrou heeft gedaen voorwaer // haer
quam daer naer // allen haer tsherten begeeren
Ick sie dat opt gelooff wij moeten vast fonderen
sullen wij verwerven dat salige Lodt
die gelovigen en sal hen niet schandaliseeren
al hiel de gantsche werelt daer mede spodt
T gelooff doet den mensch een werden met godt
Jae den gelovigen is alle ding mogelijck certeen
daer de wijsen der werrelt sijn / door haer wijsheijt versodt
waerdoor sij christum int Leven hebben bestreen
want hij strafte haer popelen en Lange gebeen
waer door sij salicheijt meenden te genieten bloot
als quaede werckluijden verworpen sij den steen
daert al op gefondert moet sijn / craeckt desen noot
want wij sijn alleen verlost door Christus doot
den heer onsen rechter wadt willen wij trueren
hij selffs is gecomen om den doot te besueren
om ons salich te maecken Salvater genomineert
is godt met ons wie sal ons mogen contrelueren
die sijnen eenigen soon niet heeft gespaert dit grondeert
maer hem voor ons allen gegeven met begeert
heeft hij dan met ons hem ons niet alle ding gegeven
van wien sal tegens goods vercoornnen sijn geappelleert
godt is die rechtvaerdich maeckt hier int Leven.
wie is die de verdoeminge sal aencleven
Christus Jesus ist die gestorven is en verresen
die oock tot de rechter handt sijns vaders sidt verheven
de welck oock voor ons bidt Laet staen u vresen
Christus is onse voorspraeck so wij Lesen
wiens bloet voor ons roept om genade tallen stondt
dus al u sorchvuldicheijt broeders Lechgt in desen
door Jesum christum hebben wij een toeganck tot den vader goet ront
daerom sonder twijffel en betrout het woort uuijt godes mont
gesproocken / geen ding en mach u hinderlijck sijn
godt draecht sorch voor den zijnen nae schriftuers Oorcont
onthout betrout tis der zielen medecijn.
Beijde tsaemen. B.T.
Wij dancken u ons deels......
Onthout dit van mijn......
keert nu elck naer huijs en wilt hier op gronderen
blijft volstandich ten eijnde vreest druck noch pijn
den geest gods sal u dan wel breder Leeren.
waer door ghij alle temptatien sult affweeren.
Tsohoonste voorwaert
Hier mede uwen Oorloff broeders vol eeren
neemptet in tgoede datter is verhaelt
u Langer te vertoeven wij niet en begeren
hier mede uwen Oorloff broeders vol eeren
Doorsiet de schristuer u verstant sal vermeren
Om te verstaen dat wij Pellicaenisten hebben vertaelt
Hier mede uwen oorloff broeders vol eeren
neemptet int goede datter is geschiet
en hen bevolen die noijt en heeft gefaelgeert
en die altijt toont sonder beswijcken
dat sijn t Trouw Moet Blijcken
finis Het spel Lang in dicht /912/ Regulen
Par Trouw Moet Blijcken.
Die mane
griet
baert
plonis
molder
[Die mane]
Dijt is een batement
baerte
This quaet om lijden
Dat ist godt weet
Ic wijlde sij eens wel gesmeten waeren
Twaer wel besteet
met grove clippels
So waer ic gevreet
sij souden dan ijmmers achterdencken // hebben
wat genoechte moegen sij in drincken // hebben
en versmoren hem selven dus int bier
this seg ic een oevel
tis een vuijle manier
al haer hemelrijck is ghapen ghieten en insmeren
sij plegen en storten
en thuijs en hebben wij niet te verteren
en drincken water daechs een xx reijsen
waer is hij nu
Dat moechdij wel peijsen
waer is hij anders dan altijt met die beck int nat
Soe slacht hij die mijnen
Hij en is niet te vreden hij en siet het vat
ten baet niet al bijn icker dicwils om verstoort
ho suldij tavont varen
So sal hij thuijs comen al versmoert
hij sal ons noch van eenen te geven slagen
wij moegen boerten so lang als ons die benen dragen
Ic vaer alleleens een haer niet bet
maer ic waeck mij so heerlick altemet
dat doet mij mijnen druc versoten
want ic besoeck hem also men sint Joest besoeckt
wel hoe is datte
bijloe mijt voeten
als hij versmoert is of hij cust den besem stock
dat hem die leen lam sijn en hij en weets niet sonder ic
tdoet hem dicmaels schouwen der dronckaerts feeste
Ic en souts niet durven doen
Soe siedij een arm beeste
woudij mij geloven ghij creecht wel verlaet
wel hoe soe
Och ik weet ons den besten raet
noch tavont en hij vol thuijs compt eer iet lanck
sal hij dan gaen slapen
Jae hij op een banck
en als een varcken roncken met cousen met schoen
noijt dinc quam bet ghij sult u spoen
als hij daer leijt sonder spreken of kijven
soe suldij hem die noes an stucken vrijven
en met uwe knockels anstucken duwen
hij salt wel gevolen onder sijn kuwen
Ic wedt hij morgen en sal ghien drincken begeren
soudt ic wel durven
Laet mij geberen
ic sal u bij blijven dus hout u stout
ghij sult gereetschap maecken recht of ghij wout
u cleren gaen wassen hij sal niet vermoen
dan dat ic u coom helpen
hij sal vlus comen wij mosten ons dan spoen
noijt beter raet. dat srack een clerck
siet hier is gereetschap
geringe dan ant werck
strickt ghij ic sal netten elc wijl hem sussen
laet hem comen sijn nues sal knockels cussen
noch prijs ic goet bier bij lief bij lee
hosta bosta her ic wachter twie
hola heij hou zol over bol
val vande banck val vande banck ic binder of vol
gaet uuten wege of ghij wort ghetrompt
Ic hoer hem hij is hier
Compt mannetgen compt mannetgen compt
ghij sult een ander liedeken singen schier
wat isser nout
wat maectmen hier
gaet meer weer wassen
Jaet men ghij drincken bier
siedij weer versmoert hoe moecht ghij so vroech vlien
Ic en bijn niet droncken
siedij dat stroe wel voer mijn voerhoot dan
kijct nau of ghij en sijt niet een vonck waert
neen ic seeper
Jae lieve dronckaert
ghij packt u mijt bier al waerdij swijnen
en wij arme wijfs hebbent moeten pijnen
van morgen vroech ghij droncken slet
ons cleren staen wassen
en ic heb ock alden dach genet
daerom bijn ic dus moe ic niet en heele
wat hebdij gevet toch
bijloo mijn keele
met goet fijn lecker natte
baert slaet hem met een slet
gedse
wat ramp is datte
smijdt noch eens sijdij soe stoudt
wat segdij nout
baert slaende
tfoeij dats als sout
hebdij hert smijt nog eens
baert slande
wat segdij nout gedse
nu dats is weer getout
smijt noch eens sijdij so vrom
Jae Jae een bout een bout
ic wijl gaen slapen al guede nacht
adieu al versmoert al versmoort
adieu compost
mijn faelgiert bij nae mijn cracht
van lachen ic meende hij sou ons gesmeten // hebben
maer morgen
wat hij salt al vergeten hebben
tis een arm dronckaert al maect hij den ruijter
hij en sou hem niet dorven weeren
nu rasch rasch verset hem sijn snuijter
men sal hem leeren dus geeft hem van dit en datte
ken sal mijn knockels niet sparen ic segt u platte
nu dats ganck // want hij sal slapende als een loer // sijn
maer ist noot staet mij bij
Ic sal vri opt coer // sijn
In hij hem weert wij verschueren hem mitten tanden
Ic wilde wij dees boven al hadden onder onse handen
Dees dronckaerts // dees vackers // dees cannen horters
Dees knapcoijten // en dees val van de banck storters
Ic soudse gerijven // ghelijck ic de minen plegen
noijt beter kuere ic set hem sijn snotgat heel uuijten wege
eij eij eij eij moort moort
soe soe nu heb ic eerst deege
Ic wedde tsal hem morgen noch wel gedincken
men sal u leeren dus droncken drincken
thooft is van drincken altijt verdraijt
dat ic dach noch nacht worde van u gepaijt
wat deedij mijt een wijf segt droncken // stultus
siet hem hier toch leggen
Och blendedijste
wat dominus
hoe baerdij dus dats een vreemt bediet
eij eij mijn nues mijn noes
mijscompt u ijet
lieve nout ghij sijt seer qualijck te moe
Och ic sterve
ghij en sult wilt godt
Ic doe ic doe
noijt soe sieck / wat mach mij sijn elendich man
hoe siet mijn aensicht
met allen groen
groen so salt mijn doot sijn dan
rasch om die coster // dat is die loese
wel waer deertet u
en siedij niet an mijn noese
aij mij mijnen noes noijt meerder plage
och ic sterve
This beste datmen sijn water drage
so machmen weeten sijn siecte claer
en dat men hem helpe
Och Jae Jae dats waer
Ic heb verloren mijn moet ic bijn bij na dol
hebdij ghien water gehouwen
Jaeck daer staen noch drie pispotten vol
ic gaese haelen hier op der stee
tijs genoech anden eenen
wat neempter twie
dat hij in een niet en vint dat sal hij int ander sien
maer segt hem van mijn nuese
Tsal so geschien hier mede adieu
Och tis mijn al in die nuese die nuese
Ja wel ic sal ic sal
dits gang hout u vrom ic gae strijcken
maer ic sal selve die pisse bekijcken
wel hebdij so groote pijne
noijt van gelijcken
Ic en hoerde noijt sprecken van groter verdriet
tis alleleens oftmen u die nues an stucken stiet
mit vuijsten aldus siet ten is ghien kinder spel
Jae en neen ic geloof u oock wel
wat wijllen wij maecken veel gheschals
wij moetent hier thoch nemen wat ons comt van als
want niemant soe sterck die hem ont doock
ghij moet godt laten bijgaen
Dats waer so doe ic oock
maer ghij slatet in die beste vouwe
die hem ock liet begaen // hij sout maecken als hij wouwe
tsoude hem alleleens sijnt waert rijp oft groen
wat rampt heeft hij mijt mijn nues te doen
aij mij noijt en had ic meerder misval
ten sal hoep ic ghien noot zijn
Och ic heb sorgh dat mijn siel daer uut varen sal
Dus ic schier mijn sinnen misse
aij mijn nues mijn nues
en bijn ic niet een fraij kickepisse
nu als kacx ic coem vanden meijster gestreken
maer ic bijn selve de meester
Wat ramp mach mijn nues gebrecken
waert quaet dat ic daer een mofgen om dee
men sal u nues moeten voeren
waer mee
hier bijn ic alree
van lopen so mis ic mijn adrinalijck
wel bijn ic doot
neen ghij maer staet seer qualick
wat baet dat ic u paij mijt een glaese
heb ic tgraveel in mijn hooft
neen ghij maer ghij hebt die maen in die noese
en siedij niet wel thoe het sal costen u lijf
Die maen in mijn noese
Och wat sal ic bestaen elendich wijf
sal ic u verliesen wie sal mijn druc sommen
De mane
Jae en dat is u van drincken gecommen
dus siet wel thoe ten is ghien spot
en wat ramp maectse in mijn nuese wilt godt
en hoe coemtser daer en hoordijt noijt man of spreken
hebdij noijt u nuese in die can gestecken
als hij half uut was mij dat vermondt
wat jaeck in trouwen
wel isser dan niet een maen in die gront
vanden biere en hebdij noijt so gesopen
wat Jaeck
en die is u in die noes gecropen
Doen uwen nues in die can stac lacen wacharmen
benedijste dominus godt moets ontfarmen
godt heb mijn siel dan in ons lief vrouwe
en seijde hij u niet wat men hier to besijgen souwe
om van dese pine te genesen eer
ijet teeten oft te drincken
Drincken och en segt ons van ghien drincken meer
wijldij mij dooden compter of dat ghij verstaet
wil ic meesters Jans poer eeten
wat hij en weet u ghienen raet
ghij moet sterven blijfdij in dees perse
maer hier woent een constijge waerseggerse
waert u niet te veree sij soudt u wel helpen want
sij helpter veele
wat neent al waert in noortvuncken lant
te poppendijck // te crasde / oft te koeneken
aij mij mijn nuese
ten is van hier maer een hane gesreij
op den bruijschaert // ghij crijcht vrucht en dege
Daer dat huijs alleen staet
Ic wilder op weege
want mijn nuese heeft so quaden tier
ic ghaer nae toe al waert twintich mijlen van hier
adiu Nout
Adieu packbier
compost suijger on mattich vint
woent daer een waersegster
Daer en woont wijf noch kint
Dus op een cort moeten wij van hier scheen
Ic wijl der waerts ic sal mijn vercleen
of ic die waerschegster waer mij valt daer een boetse inne
Ic maeck hem noch tavont uut sijn sinne
mij dunct dat ic dees plaets niet wel en kinne
en mij en luster ooc niet wel te gaen
ende dede mijnen nuese ende ooc die maen
tijs al een quaet gespuijs dees waersegsters dees maren
sout hier sijn wie sout mij verclaren
ic clopper vast an al sou sij mij breeken die blaese
ousick ou ou
Jae sijdij daer met die maen in die nuese
ghij vent ghij hebt te veel biers in geleijt
wat ramp wie heeft u dat geseijt
benedijste godt wijl mijn helpen ic meen te verwoen
Ic coom ic coom
hier joffrou garn
so en was ic noijt in soberder staet
Jae wat isser ghans
Ic hadde garn raet
tot mijnen nuese onbesweken
wat ghij hebt hem te veel in die kan gesteecken
en haddij langer gebeijt verstaet mijn somen
die hersenen hadden daer in gecomen
ter goeder tijt quamdij in desen contreijen
Jae wat sal ic dan doen
ghij most noch wat beijen
ten is vrij ghien saeck om so te spoen
ic heb hier so bijsterlicke veel te doen
met een paerde verstaet die glose
wel heeftet paert ock die maen in die noese
ic wijl ic thuijs waer ic quaem hier niet heen
neent maer daer quam gister een weerwolf op gereen
en hij heeft mijn donder boeck genomen
en hij salt paert mienen weer te haelen tsijnder vromen
maer hij en cricht het niet in ses jaren
Jae wat segt ghij toch
Jae dat suldij hier houwen ende bewaren
tot dat ic weer coom siet hier springtet uuter muute
Ict paert houwen
Jae ghij en ic moet gaen varen te schoersteen ute
tot opten catten dries uwen nues belesen
Jofvrou mijn nues is al genesen
Och och ic blijver bij gans hennen staert
Gectij met mij dan buef hier houtet paert
en niet so stout wiltet wel verstaen
dat ghijt uut desen perck laet gaen
dat ic hier maecken sal voet noch half
meercat kercuijl sloct wateralf
met dese tange uut heijnesse
En hoe coom ic in hier in dese kermisse
Joffrou mach ic eens gaen pissen thuijs
godt wijl mij zegenen ende theijlich cruijs
van vrese dat ic schudde en beve
Hout dat paert boef en gaettet over die screve
een halve voet weet dat goet ront
Ic maeck van u nues een koevoet tersont
ghij muecht grouwen soe ic u genaecken // sal
wat mijn dunct mijn nues hier tspul maecken // zal
maer of die weerwolf omt paert quaem wat sal ic aengaen
hij maelt mij als stof
hij sou u aensicht setten daer u hersenen staen
of setten u opt paert en vueren u in crasduijnen lant
maer siet hier neemt dese ratel in u hant
hijer jaechdij den weerwolf mee uut sijn spoer
hier suldij tpaert mee ratelen in sijn oor
op u lijf en laets niet want duer dit geluijt
so jaechmen den weerwolf ter werelt uuijt
dits wech na den katten dreijs // neem ic mijn Reijs
om u nues te besweren ic nu verseijs
Jae gaet ic weet wel wat ic peijs
dits medecijn gehaelt ist sonder spot
och ic wijlde ic tonsent waer int varcken schot
en of die weerwolf mijn paert nu name
best ratel ic eens en of hij ock quame
fortse is bedwanck doe ict garn of noe
noijt so vervaert O staet stille bestien O Oe
gans longeren och noijt so bevreest
Ic waender die weerwolf hadde geweest
om sijn paert // o sinte loij van aken
wel wat ramp suldij doch maecken
benedijste mijn aersgat dat gruwelt van vaer
gans macht oft ock een nacht merrij waer
wie weet oft een spinrocken oft een besemsteel is
O bestgijn // de profundis qui es in celis
omtlooptet mij so maect mij een eewich geschreij
aij twas daer bij na over de screef eij eij eij
het gronijst gelijck eenen ouden dwerch
aij aij sinte kestijaen van halsenberch
Ic geloof mijn nues sinte passchier van bobis
O beati coram // ora pro nobijs
och ter quader uren dat ic hier oijt quam
Aij aij aij sanctum sanctam catholicam
fecit potenciam // noijt felder paert oft stranger
hoe beesgijn O O
wel is hij uut gerecht
Ic most barsten duertet langer
ic legge en duijcke ic en sach noijt bet mijn wille
maer hoe wort hijt paert quijt
heeft hij ghenen dorst peijnsic / beijt swijcht stille
als hij te biere wijl gaen hem sal gedencken van desen
laet sien hoet beste eeijnde sal weesen
Och mijn lust so wel bloemen te gaen lesen
ick bekac mijn van anxt beghinttet weer te bijsen
ken darf nau antasten tbegint weer te grijsen
eij eij colicant tibi domine
quaem die weerwolf van achteren hij scrobde mij mee
donderick bracht mij an dit gevaerte